ועדת הכלכלה, כנסת 24, פרוטוקול מספר 30, 2021-10-05 12:30

איתן גינזבורג: צהריים טובים, חברי הכנסת.

איתן גינזבורג: אני מתכבד לפתוח את ישיבת ועדת הכלכלה בנושא פרק י' (תחבורה) מתוך הצעת החוק התכנית הכלכלית, היא חוק ההסדרים.

איתן גינזבורג: אנחנו דנים היום בסעיפים הנוגעים לתיקון פקודת התעבורה בכל הנוגע להגברת האכיפה בנתיבי התחבורה הציבורית וייעוד ההכנסות לרשויות המקומיות.

איתן גינזבורג: קיימנו על כך דיון ואנחנו ממשיכים בו היום.

איתן גינזבורג: ביקשנו ממשרד האוצר ומשרד התחבורה להציע תיקונים לנוסח ברוחב הדברים שהכתיב היושב ראש ביטון ואני מבין שנעשתה עבודה, אז אולי נציג את הדברים לחברי הוועדה ומשם נתקדם בסדר הדיון שלנו.

איתן גינזבורג: מי ממשרד התחבורה או משרד האוצר יציג את התיקונים.

דניאל מלצר: אני אציג בגדול את ההסכמות שהגענו אליהם בין משרד האוצר, משרד התחבורה והוועדה, כמובן ברוח הדברים שנאמרו אתמול על ידי היושב ראש.

דניאל מלצר: היו שלוש סוגיות שהתבקשנו לענות עליהן, אחת לגבי המודל של כניסה של משרד התחבורה לאכיפה בתחומי רשות מקומית ספציפית.

דניאל מלצר: המודל, כפי שהוצג פה, הוא שלמעשה יש שנה גרייס, יש שנה אחת שבה יש התארגנות לכל הרשויות המקומיות לבצע אכיפה.

דניאל מלצר: לאחר השנה הזאת תהיה רשאית שרת התחבורה לפנות בבקשה לרשות מקומית להתחיל אכיפה בשטחה.

דניאל מלצר: לרשות המקומית תינתן תקופה של 180 יום להתייחס לפנייה, היא יכולה או להשיב שהיא איננה מעוניינת, במידה שהיא עונה שהיא מעוניינת לבצע את האכיפה, היא צריכה לעשות זאת בתוך פרק זמן סביר שהגדרנו אותו ב-18 חודשים.

דניאל מלצר: במידה שכל זה לא נעשה משרד התחבורה רשאי לבצע את האכיפה.

דניאל מלצר: חוץ מזה היה את סעיף הקצאת כספים, כאשר 50% מההכנסות לרשות המקומית יוקצו – הרחבנו קצת את ההגדרה של המטרות שניתן לממן מאותם כספים.

לימור מגן תלם: אתה יכול בבקשה לציין את ההרחבה?

דניאל מלצר: כן, אנחנו נעשה את זה בהקראה, אבל הרחבנו את זה מעבר לתחבורה הציבורית הקלאסית, גם לפעולות אחרות שמעודדות שימוש בתחבורה ציבורית והפחתה של שימוש ברכב פרטי ותחבורה שיתופית.

יסמין פרידמן: בטיחות בדרכים?

דניאל מלצר: בטיחות בדרכים, אנחנו כרגע החלטנו שזה לא מתאים לפעולות האלה.

לימור מגן תלם: אבל זה יכול להיות מה-50% הנותרים.

דניאל מלצר: ודאי.

איתן גינזבורג: כן.

איתן גינזבורג: הרציונל של משרד התחבורה היה שהוא מבקש שמחצית מהסכום שנובע מתוך גביית הקנסות בגין אי ציות לתחבורה ציבורית ייועד לשיפור תשתיות ותפעול תחבורה ציבורית או עידוד.

איתן גינזבורג: אני אקריא, ברשותך.

דניאל מלצר: עידוד.

יסמין פרידמן: גם שיפור תשתיות.

איתן גינזבורג: כן, אני אקריא, למטרות של תפעול, תחזוקת התחבורה הציבורית, תשתיות תחבורה ציבורית, שבילי אופניים והוצאות שנועדו להפחתת השימוש ברכב פרטי ועידוד תחבורה שיתופית בתחומה.

איתן גינזבורג: פה דיבר אתמול חבר הכנסת ביטון, יושב ראש הוועדה, על כך שהוא רוצה למשל לאפשר לרשויות מקומיות להשתמש בזה להסעות של תלמידים עם מוגבלויות, או לקשישים למרכזי יום לקשיש ודברים כאלה.

איתן גינזבורג: לטעמי זו הוצאה שנועדה להפחית שימוש ברכב הפרטי ולכן אפשר לעשות שימוש בזה.

איתן גינזבורג: אני חושב שאלה מטרות שהרשויות המקומיות יברכו עליהן, זו הוצאה כספית נרחבת, ממילא יש לרשות המקומית עוד 50% שהיא יכולה להוציא לכל נושא.

יסמין פרידמן: אני פשוט חושבת שחשוב שהרשויות המקומיות יוכלו להשתמש בכסף הזה גם לייעול בכל מה שקשור לתאונות הדרכים.

יסמין פרידמן: זאת אומרת שאם יש צומת מסוים שהוא מאוד מסוכן וידוע שיש בו אינספור תאונות אז שהם יוכלו לעשות שם מעגל תנועה או יוכלו לשפר את התשתיות.

יסמין פרידמן: השאלה אם זה נכלל כי אתה אמרת שכן יש שיפור כבישים.

איתן גינזבורג: אני אגיד שני דברים.

איתן גינזבורג: אחת, מעגלי תנועה הם במימון משותף עם משרד התחבורה, לא תמיד, אבל גם.

איתן גינזבורג: שתיים, מעגלי תנועה נובעים מכספי פיתוח ולא כספים שוטפים של רשות מקומית, ושלוש, רשות מקומית יכולה לבחור לעשות מעגל תנועה גם מהשוטף שלה, למרות שאני לא מכיר הרבה רשויות שעושות את זה, ויש לה פה מקור תקציבי של 50%.

דניאל מלצר: ועוד נקודה שהוספנו גם, שאנחנו מבקשים שהכספים האלה ינוהלו בקרן ייעודית.

איתן גינזבורג: בחשבון בנק נפרד.

דניאל מלצר: כן.

איתן גינזבורג: זה דומה לאגרת שמירה, שזה כסף צבוע למטרות האלה.

קריאה: גם להיטלי השבחה, הם גם נכנסים לאותה מטרה, לא לחשבון נפרד, אבל לאותה מטרה ספציפית.

איתן גינזבורג: אבל זה לא בהכרח להשבחה, זה לא חשבונות להשבחה, זה חשבון ייעודי לתחבורה ציבורית.

לימור מגן תלם: לא, אותו רעיון, זה מיועד למטרה מסוימת, כמו כופר חניה אגב.

איתן גינזבורג: קרן חניה, גברתי היועצת המשפטית, אין כופר, כופר זה בעולם פלילי.

לימור מגן תלם: תגבור כופר חניה.

איתן גינזבורג: עבור קרן חניה, כופר לא מופיע בחוק, אנחנו לא עוסקים בכופר, אבל זה דומה לאגרת שמירה בעיקר, זה כסף שוטף צבוע לייעוד מסוים.

לימור מגן תלם: שינוהל בנפרד.

יסמין פרידמן: וה-50% הנותרים הם גם מיועדים אך ורק - - -

איתן גינזבורג: לא, לא.

יסמין פרידמן: אפשר לעשות איתם מה שהם רוצים?

קריאה: כן, שיקול דעת על הכול.

איתן גינזבורג: גם היום הכנסות של חניה בכחול לבן נכנס לשוטף, מממן הרבה מאוד דברים שונים.

איתן גינזבורג: אז זה נכנס לאותו שוטף, זה האינסנטיב לרשות המקומית לעודד אותה לאכוף, כי אם כל הכסף היה צבוע רק למטרת תחבורה ציבורית אין הרבה שימוש לדבר הזה.

דניאל מלצר: זה מוביל אותי לנקודה האחרונה לגבי סוגיית הדיווח של רשויות מקומיות לגבי הנתונים.

דניאל מלצר: אני לא בטוח שיש על זה עד הסוף הסכמות, אבל לעמדתנו לפחות, עמדת הממשלה היא שהרשויות המקומיות ידווחו באתרי האינטרנט שלהם באופן תדיר שנתי לגבי ההכנסות ולגבי השימושים.

דניאל מלצר: אני חושב שאתר האינטרנט מייצר מענה לכל גוף כזה או אחר שמעוניין לראות אותם, גם משרד התחבורה, גם הכנסת וכמובן גם הציבור.

דניאל מלצר: זו עמדתנו.

איתן גינזבורג: תודה.

איתן גינזבורג: אני רוצה לפתוח את הנושא הזה של הדיווח.

איתן גינזבורג: כל הנושאים כמובן ייפתחו לחברי הכנסת, אבל להתייעץ איתכם בקול רם, אולי גם לשמוע את אנשי הרשויות המקומיות והאחרים בכל הנוגע לדיווח.

איתן גינזבורג: אני תוהה בכלל האם ואם כן איפה.

איתן גינזבורג: הכוונה היא לדיווח על השימוש בכספים הייעודיים, בעצם לאותם 50% שמיועדים לאותן מטרות שמנינו, איך ידווח.

איתן גינזבורג: אני לא יודע, אני חשבתי שנכון שהדבר יבוא לידי ביטוי בתקציב, תהיה שורה תקציבית חדשה בתקציב ויהיה כתוב כמה הכנסות יש מאכיפה של תחבורה ציבורית, יהיה את ההוצאות, במילה יהיה אולי אפילו פירוט של הוצאות לאילו סעיפים ובכך להסתפק.

איתן גינזבורג: התקציב גם הוצג באתר האינטרנט העירוני, הייתה הצעה להציג רק את השימוש בכספים האלה באתר האינטרנט העירוני, אני לא רואה בזה הרבה טעם, אני חייב להודות.

איתן גינזבורג: כמה שנים זה יישמר בתוך האתר העירוני כדי שיידעו לאורך שנים כמה דווח, רק לאותה שנה?

איתן גינזבורג: ושנה הבאה העירייה תוריד את הקובץ ותכניס קובץ חדש?

איתן גינזבורג: אני לא ממש יודע איך הדבר הזה יעבוד וכמה אפקטיבי הוא יהיה, ואולי בכלל שליחת הודעה למשרד התחבורה: השנה עשינו שימוש ב-50% האלה או הקצינו כספים לתחומים האלה והאלה והאלה.

איתן גינזבורג: אני גם לא יודע למה צריך לשלוח את המידע הזה למשרד התחבורה, זה חלק מניהול רגיל של עיר, אבל אני פותח פה.

לימור מגן תלם: אני אשמח להתייחס.

לימור מגן תלם: אני חושבת שחובת הדיווח הזו מיותרת, לרשות מקומית יש ראש עיר שמנהל את הרשות, יש לה מועצת עיר, ברגע שהחוק קבע לה את המתווה של השימוש בכספים אני חושבת שזה די מרחיק לכת ומיותר לחייב אותה בדיווחים האלה.

לימור מגן תלם: משרד התחבורה יכול לפנות ולקבל נתונים, יש דוחות של מבקר המדינה על שימושים בכספים, אני חושבת שזה מיותר ואני לא הייתי רוצה להטיל את חובת הדיווח הזו.

איתן גינזבורג: כן, עוד מישהו?

איתן גינזבורג: יסמין.

יסמין פרידמן: אני מנסה להבין מה ההבדל בין שאתה קורא על ההכנסות שיש מארנונה למשל.

איתן גינזבורג: את לא יודעת בדיוק, נראה לי יותר מתאים לשאול על הכנסות מאגרת שמירה.

יסמין פרידמן: בתור חברת מועצה כן ידעתי.

איתן גינזבורג: לא, בואי נדבר על הכנסות מאגרת שמירה, זה יותר מתאים, כי זה כסף צבוע.

איתן גינזבורג: יש לך דיווח של הרשות המקומית לאילו הוצאות יצא כל הכסף שנכנס מאגרת השמירה?

יסמין פרידמן: לא.

איתן גינזבורג: והיה חסר לך בתור חברת מועצה?

יסמין פרידמן: לא.

לימור מגן תלם: מה עוד שכל חבר מועצה יכול לפנות ולקבל את הנתונים בכל מקרה.

איתן גינזבורג: נכון, לכן אני לא רואה את הטעם של הדיווח המיוחד הזה.

יסמין פרידמן: אני רוצה להבין, האם אתה חושב שצריך שהאזרח יידע או שהמועצה צריכה - - -

איתן גינזבורג: אני לא חושב שצריך בכלל, אני חושב שהסעיף הזה צריך לרדת.

יסמין פרידמן: אז מי חושב שצריך?

איתן גינזבורג: לא יודע, משרד התחבורה העלה את זה.

שירה יהלומי: כן, אדוני, משרד התחבורה סבור שצריך לתת איזה שהוא דיווח כי זה בעצם מנגנון של זכות שמשרד התחבורה נותן לרשויות המקומיות, מאפשר להם לבצע בתחום שלהם את האכיפה בנתיבים, וכספים שמיועדים לעניינים מסוימים ולכן משרד התחבורה רוצה לבדוק מה הרשויות המקומיות עושות.

איתן גינזבורג: אבל למה, גברתי?

איתן גינזבורג: למה משרד הפנים לא דורש דיווח מה עושים עם כספי אגרת השמירה שנכנסת לתוך חשבון ייעודי שאפשר להוציא אותו רק למטרות שמירה ואבטחה?

שירה יהלומי: אני משרד התחבורה, לא יודעת למה.

איתן גינזבורג: לא, אבל זה אותו רציונל, גברתי.

איתן גינזבורג: מה שאני רוצה לומר הוא, אם הכסף הזה צבוע חזקה על הרשות, ואם לא, בניגוד אלייך או לכל אחד אחר במשרד התחבורה, למי שעושה שימוש לא ראוי בכספים יש חיוב אישי, הוא צריך לשלם על זה מכיסו, חזקה על הרשות המקומית שתפעל בכספים הייעודיים הצבועים האלה בחשבון הנפרד.

איתן גינזבורג: הם שמו פה מנגנון שאתם לא חשבתם עליו, הרעיון לשים חשבון ייעודי היה רעיון שלנו כדי להבטיח שהדבר הולך רק למטרות הללו, אבל אני לא מבין את הצורך - - -

לימור מגן תלם: שזה כשלעצמו בעצם מספק כי זה מכיל - - -

איתן גינזבורג: בדיוק.

איתן גינזבורג: אני לא מבין, עכשיו את תקבלי דיווח בתור רשות מקומית שפה תיקנתי מדרכה, פה תיקנתי עמוד תאורה קרוב לתחנת אוטובוס, פה הדגל של התחנה, הפח הזה, הגועל נפש, שעד היום לא תיקנתם אותו והוא נשאר כזה בתור הנחיה מנדטורית חלוד, אז החלפתי אותו.

איתן גינזבורג: אגב, אתם יודעים שהחלפה של דגל כזה מצריך רישיון של משרד התחבורה?

איתן גינזבורג: לא, ברצינות.

איתן גינזבורג: אני לא יכול להחליף את הדגל, אם הוא חלוד, נראה רע, מקולף, דהוי, אין לי סמכות להחליף אותו ולתקן אותו אלא באישור משרד התחבורה.

יסמין פרידמן: איזה דגל?

איתן גינזבורג: הדגל שמעל התחבורה הציבורית, הקווים.

איתן גינזבורג: אם אני רוצה לחדש אותו, לא לשנות, רק לחדש אותו, אין לי סמכות.

איתן גינזבורג: הפח הזה שהוא תמיד חלוד.

איתן גינזבורג: אז את הדברים האלה את רוצה לדעת, שהחלפתי פח והחלפתי מדרכה?

שירה יהלומי: מדובר על דיווח שנתי, לא כל פעם הם ידווחו.

איתן גינזבורג: כן, בדיווח השנתי תקבלי: תיקנתי מדרכה, תיקנתי זה, צבעתי זה, קרצפתי פה, החלפתי זה.

איתן גינזבורג: זה מה שאת רוצה לקבל מכל הרשויות בארץ?

שירה יהלומי: כל המנגנון של סעיף 27א1, שהוא יחסית חדש, בעצם כל האפשרות של הפיקוח נתונה למשטרה או אלינו ונתנו את זה לרשויות המקומיות.

שירה יהלומי: נכון, זה משהו שעובר, עכשיו אנחנו מתקנים את זה, למה זה מגיע רק עכשיו שזה היה רעיון של היושב ראש?

שירה יהלומי: כי זה משהו שאנחנו כל פעם עובדים, רואים איך זה מתקדם ומנסים לתקן ולשפר.

שירה יהלומי: אז הרעיון הוא שהרשות המקומית, מהרגע שאנחנו נותנים לה 50%, קובעים לה 50% מהכנסות למטרות ייעודיות מסוימות, אנחנו רוצים לפקח על זה, לבדוק אותה.

דניאל מלצר: זה גם לא סמכות פיקוח, מדובר בדיווח.

שירה יהלומי: לא, להסתכל, לראות את זה.

דניאל מלצר: מדובר בדיווח של נתונים שהם בלאו הכי, גם טען היושב ראש, אמורים להיות ציבוריים.

איתן גינזבורג: לא יודע.

איתן גינזבורג: מה המטרה של הדיווח הזה?

איתן גינזבורג: תגידי את הדוח הזה שישלחו לך מהרשות המקומית, את תתייקי אותו בתוך קלסר ומה תעשי איתו?

שירה יהלומי: אני לא יודעת מה יבדקו בהמשך, אנחנו עוד לא שם, אבל הרעיון הוא שאנחנו נבקש את הדיווח.

איתן גינזבורג: שיהיה, שיהיה.

רן שדמי: אנחנו בגדול מאמינים בזה שהציבור יודע.

רן שדמי: במשרד התחבורה מדווחים כבר לכל העולם על הפעילויות שלנו, על הרישום, על הקנסות, על המכרזים, הכול פתוח.

איתן גינזבורג: משרד ראש הממשלה נמצא פה?

איתן גינזבורג: משרד ראש הממשלה נמצא בדיון?

איתן גינזבורג: לא, כי אני רוצה לשאול אותם אם זה לא רגולציה מיותרת.

רן שדמי: אנחנו לא מקבלים את הדיווח אלינו.

רן שדמי: לא ביקשנו דיווח.

איתן גינזבורג: לא, זה מה שמבקשת הנציגה.

שירה יהלומי: לא, דיווח, באתר, פרסום באתר, לא דיווח אלינו.

רן שדמי: אמרנו פרסום באתר של הרשות, שתושבי הרשות יידעו מה עשו בכסף של האכיפה בנת"צים.

רן שדמי: לא נראה לי כזה לא הגיוני.

לימור מגן תלם: מיותר פשוט.

לימור מגן תלם: באמת מיותר.

לימור מגן תלם: לטעמי מיותר, זה באמת מיותר.

איתן גינזבורג: מי שחי את הרשות המקומית מבין שאין לזה –

לימור מגן תלם: כן.

לימור מגן תלם: לו משרד התחבורה ירצה לקבל נתונים הוא יכול לפנות לרשות והרשות תענה לו.

איתן גינזבורג: והוא יקבל.

לימור מגן תלם: באמת שזה מיותר.

יסמין פרידמן: אבל אני כן חוזרת שוב פעם לנושא הזה של 50% כי זה כן מטריד כל הזמן.

יסמין פרידמן: להבין שאפשר להשתמש בכספים האלה גם לשפר תשתיות ליד בתי ספר, בגלל ריבוי התאונות.

יסמין פרידמן: חשוב לי שזה יהיה מובן שאפשר להשתמש בכסף גם לדברים האלה.

איתן גינזבורג: הכסף הזה, כתוב באופן מפורש, ואני אקריא לך את הסעיף, ככה: הרשות המקומית תקצה לפחות מחצית מההכנסות לכל אותם דברים שאמרתי.

איתן גינזבורג: כלומר, מזה משתמע, שכל שאר 50% מההכנסות הולך לקופה שלה והיא תעשה עם זה כאוות נפשה.

יסמין פרידמן: אבל ה-50% האלה שאמורים ללכת בכל זאת להשקעה חזרה, שהם צבועים?

איתן גינזבורג: הם צבועים לתחבורה ציבורית.

יסמין פרידמן: אז השאלה אם התחבורה הציבורית זה אומר שגם - - -

איתן גינזבורג: המטרה של משרד התחבורה, אני הייתי בגישתך, משרד התחבורה ביקש לייעד מכיוון שזו תשתית שהיא מפגרת, לא מושקעת וכו' ויש פער גדול ביחס לתשתיות האלה.

איתן גינזבורג: הבקשה של שרת התחבורה, וזה מה שאתמול אמר יושב ראש הוועדה, שלפחות חצי מהסכום יילך לשיפור וקידום התשתיות שנוגעות לתחבורה ציבורית כי המקור הכספי הוא מתחבורה ציבורית.

איתן גינזבורג: להגיד לך שאני מסכים לגמרי?

איתן גינזבורג: לא, אבל זו פשרה שאני מוכן לחיות איתה.

יסמין פרידמן: אני מבינה, אבל השאלה אם אפשר להוסיף גם איזה שהוא סעיף של תיקון ליקויים במקומות שמועדים לתאונות, בתי ספר, בתי אבות.

איתן גינזבורג: אבל החשש של משרד התחבורה הוא שעכשיו ישימו במפרים בכל העיר כי זה מפחית תאונות, ישימו כיכרות להפחית תאונות ולא ישקיעו במה שרוצים שישקיעו, קרי בתחבורה ציבורית, בתחבורה שיתופית, בתשתיות, תשתיות זה גם חלק מזה, תאורה, תמרור.

איתן גינזבורג: דברים כאלה.

לימור מגן תלם: אני חושבת, אדוני היושב ראש, שהרחבנו את זה באופן משמעותי יחסית לדיון של אתמול ואני חושבת שההרחבה הזאת מספיקה והולמת.

לימור מגן תלם: זה בדיוק ההרחבה שהיינו צריכים להרחיב וזה נותן מענה מספיק ונכון לצורך המתווה הזה של תחבורה ציבורית.

איתן גינזבורג: יסמין, יש פה 50% שמיועד לדברים האלה.

יסמין פרידמן: כן, אבל הם לא צבועים והוא יכול לעשות עם זה גם את פסטיבל האורות.

איתן גינזבורג: נכון.

לימור מגן תלם: כן, אבל עדיין כל ה-100% שם ו-50% בכל זאת, הרעיון היה באמת לתחבורה ציבורית, זה משפר את התחבורה הציבורית והרחבנו את זה מאוד.

לימור מגן תלם: אתמול הרחבנו את זה מאוד את מה שביקשו.

יסמין פרידמן: לא, אני מסכימה איתך, אבל - - -

איתן גינזבורג: אני אגיד לך מה התשובה של משרד התחבורה, כמה תאונות נובעות מתחבורה ציבורית.

איתן גינזבורג: יש תשובה למשרד התחבורה?

איתן גינזבורג: אין הרבה כנראה.

דניאל מלצר: הפתרון הטוב ביותר לבטיחות בדרכים זו תחבורה ציבורית.

דניאל מלצר: אם אנשים יעברו משמעותית לתחבורה ציבורית יהיו הרבה פחות תאונות, אין מחקר בעולם שלא מראה את הדבר הזה.

לימור מגן תלם: ההרחבה באמת לטעמי מספקת ומתאימה.

איתן גינזבורג: בואו ניתן גם לאנשים מהציבור לדבר.

איתן גינזבורג: ענת לובזנס.

ענת לובזנס: רציתי להתייחס לנושא חובת הדיווח והקרן הזאת להכנסות.

ענת לובזנס: אני רוצה לדייק, באמת כל הנושאים האלה של צביעת כספים בדרך כלל לא מעוגנים בחקיקה ראשית, הם מעוגנים בנהלים של משרד הפנים, היטל השמירה בזה הוא חריג בגלל שזה כספים ציבוריים שנועדו למימון משימות שוטפות.

ענת לובזנס: בהקשר הזה אנחנו חושבים שלהכניס עוד רגולציה של להפוך את זה לקרן זה פשוט תהליך בירוקרטי יותר מורכב להוציא את הכספים על המטלות שמוטלות על הרשות.

איתן גינזבורג: גברתי, זה לא קרן, זה חשבון בנק ייעודי ואם הרשות המקומית תרצה להוציא הוצאות על אותן מטרות שמנינו היא תדע שהחשבון שמור לדברים הללו, מה בירוקרטיה בזה?

איתן גינזבורג: שאתה צריך להביא אישור מועצה לפתיחת חשבון בנק X?

איתן גינזבורג: זו הבירוקרטיה היחידה שקיימת.

ענת לובזנס: החשבון זה מצוין, אמר נציג האוצר שמדובר באיזה שהיא קרן, זה מה שאני רוצה שלא יקרה.

איתן גינזבורג: לא, זה לא קרן, זה חשבון בנק ייעודי, זה בדיוק כמו אגרת שמירה.

ענת לובזנס: חשבון בנק ייעודי זה בסדר גמור, אנחנו בדרך כלל מעגנים את זה בנהלים של משרד הפנים.

איתן גינזבורג: הסעיף מועתק מפקודת העיריות, מאותה חובת פתיחת חשבון ייעודי לאגרת שמירה ואבטחה.

ענת לובזנס: אני אומרת שזה מקרה ייחודי שמעוגן בחקיקה ראשית ובדרך כלל מעגנים את זה בנהלים של משרד הפנים.

איתן גינזבורג: מכיוון שפה משרד התחבורה מקצה כספים שלכאורה הוא חושב שהשלטון המקומי לא היה אמור לקבל הוא מבקש לעגן את זה בחקיקה ראשית, זה נראה לי בסדר.

ענת לובזנס: ורציתי רק להגיד דבר שנאמר אתמול בדיון על ידי כמה דוברים, אני רואה שיש דוברים שלא היו אתמול.

ענת לובזנס: בעצם צריך לעודד פה את הרשות המקומית לאכוף, לצערנו יש כמה וכמה רשויות שהיום לא אוכפות מטעמים שונים.

ענת לובזנס: כן זה נושא שעלה אתמול, אבל ככל שהופכים את הנושא הזה ליותר ויותר קשה לרשות המקומית היא תמצא את עצמה אולי לא רוצה לאכוף ואנחנו כן היינו רוצים שתתבצע אכיפה בנתיבי תחבורה ציבורית ואני חושבת שזו גם מטרתו של משרד התחבורה.

איתן גינזבורג: אז מה את מציעה?

ענת לובזנס: אני מציעה, מה שמוצע כרגע הוא בסדר, אבל ככל שמשרד התחבורה רוצה להוסיף עוד ועוד מטלות על הרשות המקומית בשל אותה אכיפה הוא מוריד את התמריץ לייצר את אותה אכיפה.

ענת לובזנס: היום הרשויות שאוכפות, למשל תל אביב וירושלים, מקבלות את 100% הכספים ומשתמשות בהם לצרכיהם, בין השאר צרכים של תחבורה זה נושא מרכזי בתוך הוצאות הרשות המקומית.

לימור מגן תלם: אני חייבת לשאול אותך איזה מטלות, לאיזה מטלות את מתכוונת שהטילו על רשות מקומית חוץ מלפתוח חשבון נפרד?

ענת לובזנס: לדווח למשרד התחבורה בנפרד, לפרסם באתר.

לימור מגן תלם: על זה דיברנו שאנחנו גם לא בעד, אבל איזה עוד מטלות?

לימור מגן תלם: אנחנו סך הכול לא הטלנו שום עול ושום מגבלה על הרשות.

איתן גינזבורג: ענת, מה המרכז לשלטון מקומי עשה ביחס לאותן רשויות שלא אוכפות?

ענת לובזנס: אנחנו לא פעלנו למען אותה אכיפה.

ענת לובזנס: אגב, ברוב הרשויות אין עכשיו נתיבי תחבורה ציבורית.

איתן גינזבורג: אבל את התייחסת לאותן רשויות שלא אוכפות.

איתן גינזבורג: אגב, אני אתמול בדקתי כמה מתוך הרשימה ובדקתי מה מידת האכיפה.

איתן גינזבורג: יש פה פערים בין הממשלה לבין הרשויות, אני שם את זה כרגע בצד, אבל את מדברת על כך שיש רשויות מקומיות שלא אוכפות.

איתן גינזבורג: אני תוהה מה המרכז לשלטון המקומי עשה כדי לגרום להן לאכוף.

ענת לובזנס: אז ניסינו לברר, חלקם בתהליכים שלהוציא מכרז לאותן מצלמות אלקטרוניות שנדרשות, חלק מהן אומרות שבגבעתיים למשל יש נתיב מאוד מאוד קטן, אין להם שום עניין להוציא, זה תהליך בירוקרטי של להוציא מכרזים ואחר כך לאכוף.

ענת לובזנס: לא תמיד זה כדאי להם כשיש מעט נתיבי תחבורה ציבורית, אבל חלק מהרשויות פשוט בתהליכים וככל שמשרד התחבורה, כמו שנאמר אתמול בדיון, יסייע למצוא את אותן מערכות אכיפה ולאפשר את הקיום של האכיפה יותר בפשטות הם ירצו לאכוף.

ענת לובזנס: למשל באר שבע, אני יודעת שהם בתהליך.

איתן גינזבורג: האם יושב ראש ועדת התחבורה של המרכז לשלטון מקומי הוציא מכתב לכל אותן רשויות שיש בתחום שיפוטן נתיבי תחבורה ציבורי, מכתב שמעודד אותן לאכוף?

איתן גינזבורג: למשל.

ענת לובזנס: ככל הידוע לי עדיין לא, אבל יש כרגע 12 רשויות שיש בהן נתיבי תחבורה ציבורית, ככל הידוע לנו, מלבד שלוש רשויות שבהן זה המטרונית, אין שום צורך לאכוף באופן רשותי כיוון שזה מופרד לחלוטין מנתיב התחבורה של רכבים.

ענת לובזנס: אבל מתוך ה-12 האלה, בחלקן זו בני ברק למשל שזה רק בנתיבים בין עירוניים, גבעתיים בה יש קטע כביש קטן אחד בו יש נתיב תחבורה ציבורית, בחולון יש שני נתיבים, אחד לרכבת ואחד מהרכבת.

ענת לובזנס: זה המצב.

ענת לובזנס: לצערי יש מעט מאוד נתיבי תחבורה ציבורית כרגע.

איתן גינזבורג: טוב, תודה רבה לגברתי.

דניאל מלצר: אם אפשר, אדוני היושב ראש, להתייחס, או לבקש לפחות ממשרד הפנים להתייחס בסוגיית החשבון הנפרד או הקרן הייעודית?

רעות פרקש צימרינג: אנחנו דווקא כן חושבים שיש חשיבות לקרן ולא לחשבון בנק, כי מבחינה רישומית חשבון בנק לא נרשם נפרד.

איתן גינזבורג: לא הבנתי, מה זאת אומרת?

רעות פרקש צימרינג: מבחינה חשבונאית זה לא נרשם כשורה נפרדת בדוח הכספי.

רעות פרקש צימרינג: אי אפשר לבודד את זה בדוח הכספי ודווקא קרן זה יותר צובע את זה שזה - - -

איתן גינזבורג: איך את עושה את זה עם אגרת שמירה?

איתן גינזבורג: את דורשת אגרת שמירה בקרן?

רעות פרקש צימרינג: בפועל בחוזר מנכ"ל של משרד הפנים כן נדרש קרן ולא חשבון שמירה.

רעות פרקש צימרינג: בחוזר מנכ"ל.

רעות פרקש צימרינג: בחוק נכון שזה חשבון, אבל בפועל כן נדרשה קרן.

איתן גינזבורג: אז מה את מציעה?

רעות פרקש צימרינג: העמדה שלנו שזה כן יהיה קרן במקום חשבון בנק.

איתן גינזבורג: אז למה לא עשיתם את זה לעצמכם בחוק אגרת שמירה?

איתן גינזבורג: למה לא החלתם את מה שאתם מבקשים מאחרים על עצמכם?

רעות פרקש צימרינג: זה היה בטעות.

איתן גינזבורג: אוקיי, תשובה כנה.

איתן גינזבורג: אני רק לא מבין את ההבדל, רק כדי שיהיה בדוח המבקר דוח ביקורת שורה ייעודית לזה?

רעות פרקש צימרינג: כן.

רעות פרקש צימרינג: אם המטרה כמה שיותר לדעת ולעקוב דווקא קרן ייעודית יותר משרתת את זה.

איתן גינזבורג: קרן היא לא הליך יותר בירוקרטי?

לימור מגן תלם: היא הליך יותר בירוקרטי, אדוני היושב ראש, חד משמעית.

איתן גינזבורג: אז למה אנחנו צריכים את זה?

רעות פרקש צימרינג: למטרה שציינתי.

איתן גינזבורג: רק בשביל הפיקוח?

איתן גינזבורג: אבל נגיד מועצת הרשות יכולה לדעת, גם אתם יכולים לדעת, את השימושים שנעשו בכספים הללו, יש לכם את המבקר שאתם ממנים.

לימור מגן תלם: מבקר רשות, מבקר מטעם משרד הפנים.

איתן גינזבורג: המבקר מטעם משרד הפנים שמגיע ועושה שמות בכל הגזברייה, פותח כל חשבונית, בודק, זה כן, זה לא, זה זה.

לימור מגן תלם: קרן חניה בירוקרטיה הרבה יותר מורכבת מבחינת אישור מועצת העיר וטפסים ומול הבנק ואישורים.

לימור מגן תלם: אני חושבת שזה מיותר וזה מכביד.

לימור מגן תלם: חשבון בנק נפרד לגמרי מספק.

איתן גינזבורג: טוב.

איתן גינזבורג: יוסי בנישתי, מנהל אגף המקרקעין ומיסוי במשרד הפנים.

יוסף בנישתי: כן, שלום.

יוסף בנישתי: אני איתכם.

איתן גינזבורג: ביקשת לדבר.

יוסף בנישתי: דיברתם מקודם על היטל שמירה.

יוסף בנישתי: בהיטל שמירה חובת הדיווח היא של הגזבר למועצת הרשות המקומית, שם הוא מדווח על השימושים שנעשו בכספים שניגבו במסגרת היטל השמירה.

יוסף בנישתי: אז אין חובת דיווח למשרד ממשלתי, אבל יש חובת דיווח למועצה.

יוסף בנישתי: ההבדל, אכן בחוזר מנכ"ל שעוסק בהיטלי שמירה יש חובה לנהל בקרן, אבל בחקיקה משום מה זה התפספס ומה שמופיע זה חשבון נפרד.

יוסף בנישתי: הרישום הנפרד כקרן מאפשר לבודד את הכספים לעומת כספים אחרים שנגבים לאותה מטרה ממקורות אחרים ואז אם זה לא כקרן אז אין את ההפרדה הזו ואז אי אפשר לדעת כמה נגבה מהמקור של אכיפה על נתיבי תחבורה ציבורית וכמה הגיע ממקור אחר או מענק או השתתפות.

יוסף בנישתי: אם רוצים בהמשך לראות, ירצו לראות דוחות, אני מניח, כמה גבו ואיזה שימוש נעשה, אז יש פרקטיקת רישום שהיא מוכרת לרשויות המקומיות של קרנות ואפשר לאמץ אותה.

יוסף בנישתי: יש גם כספים שהם מצטברים, זה לא שמה שגבו השנה השתמשו בהכרח באותה שנה.

יוסף בנישתי: זה כמו כל קרן פיתוח אחרת.

איתן גינזבורג: כמה פעמים בדק משרד הפנים את מועצות הרשויות המקומיות ואת גזברי הרשויות המקומיות שדיווחו דיווח שנתי ביחס לשימושים שנעשו בכספי אגרות השמירה, אדוני?

יוסף בנישתי: מה זאת אומרת השימושים?

יוסף בנישתי: אנחנו בודקים את השימושים באופן שוטף במסגרת אישור חוקי עזר, אנחנו מאשרים פרטנית גם את התכנית המבצעית של הרשות המקומית ומתוקף זה את השימושים שהיא כוללת בתחשיב שלפיו נקבע התעריף.

איתן גינזבורג: שאלתי שאלה אחרת.

איתן גינזבורג: אתה אמרת שבניגוד לסעיף הזה פה בחוק שאנחנו דנים בו בפקודת העיריות יש סעיף שמחייב את הרשות המקומית לפתוח חשבון בנק ייעודי וציינת, ובצדק, שעל גזבר הרשות לדווח פעם בשנה למועצת הרשות על השימושים שנעשו באותם כספי אבטחה.

איתן גינזבורג: זה כתוב בחוק.

יוסף בנישתי: נכון.

איתן גינזבורג: אני שם בסוגריים את זה שמשרד הפנים עשה דין לעצמו והחליט שחשבון בנק זה לא מספק וצריך לפתוח גם קרן, למרות שזה לא קבוע בחוק, בסדר, סגרתי סוגריים, כבר התרגלנו.

יוסף בנישתי: אבל בפועל לא נפתחה קרן להיטל השמירה.

איתן גינזבורג: זה בחוזר מנכ"ל.

יוסף בנישתי: נכון, אבל החוק גובר על חוזר מנכ"ל.

איתן גינזבורג: השאלה שלי היא האם בדקתם כמה פעמים או בכמה רשויות גזבר הרשות מגיע פעם בשנה למועצת הרשות כדי לדווח לה על השימושים שנעשו בכספים שנצברו בחשבון הבנק הייעודי של אגרת השמירה.

יוסף בנישתי: ועדת הפנים של הכנסת ביקשה לקבל דיווח בעניין הזה.

איתן גינזבורג: לא, שאלתי על משרד הפנים.

יוסף בנישתי: אנחנו לא דרשנו את זה, הדיווח הוא למועצה.

יוסף בנישתי: אם היינו רוצים את הדיווח - - -

איתן גינזבורג: האם בדקתם שהמועצה עושה את עבודתה?

איתן גינזבורג: האם בדקתם שהמועצות באמת מקבלות דיווח שנתי בנושא הזה?

איתן גינזבורג: מה אני רוצה לומר, אדוני?

איתן גינזבורג: שאתם לא בודקים את זה, התשובה היא שלא בדקתם את זה, מעולם לא התעניינתם בזה, זה לא מגיע לכדי בדיקה וזה סתם הכבדה.

איתן גינזבורג: זו קביעה חוקית, אם תרצו אולי כמעט נורמטיבית - - -

יוסף בנישתי: אני גם לא דרשתי את זה כאן, אדוני.

יוסף בנישתי: אני רק הסברתי לנוכחים את הנושא של היטל השמירה כי זה עלה, לא אמרתי שאני חושב שזה נכון להטיל את זה גם כאן, את חובת הדיווח.

איתן גינזבורג: כן, אבל ביקשת שזה יהיה קרן.

יוסף בנישתי: קרן זה משהו אחר, זה לא קשור לדיווח.

דניאל מלצר: אדוני היושב ראש, אני חושב שאפשר להתקדם עם הנוסח שאנחנו הגשנו.

איתן גינזבורג: לא, הסעיף הזה, אין בו הצעת נוסח.

דניאל מלצר: לא, עם חשבון בנק.

לימור מגן תלם: חשבון בנק ולא קרן?

לימור מגן תלם: אוקיי.

לימור מגן תלם: חשבון בנק ולא קרן.

איתן גינזבורג: טוב.

איתן גינזבורג: עוד מישהו שרוצה לומר דבר מה?

יסמין פרידמן: כן, אני.

יסמין פרידמן: אנחנו ביש עתיד מתעקשים ממש להוסיף סעיף בשימוש בכספים שגם הכספים האלה יוכלו ללכת לטובת נושא בטיחות בדרכים.

יסמין פרידמן: בגלל הצמצום בכל התקציבים שקשורים לזה, בגלל עלייה מאוד גדולה בתאונות הדרכים אנחנו כן רוצים שתהיה אופציה לראשי הערים להשתמש בכסף - - -

איתן גינזבורג: אבל, יסמין, האמירה בטיחות בדרכים זו אמירה נורא רחבה, עכשיו, תני לי מזור לי לשאלה הבאה, כיצד את מונעת מתוך ה-50% שכל הכספים האלה לא יילכו לבטיחות בדרכים כמו נגיד במפרים בכל רחבי העיר.

יסמין פרידמן: אבל נתתם שלוש אופציות לשימוש בכספים, פשוט להוסיף - - -

איתן גינזבורג: לא.

יסמין פרידמן: כן, נתתם שלוש אופציות, היו שלושה סעיפים.

לימור מגן תלם: 50% - - -

יסמין פרידמן: עזבו ה-50%, שזה יכול ללכת, אמרנו, גם לפסטיבל האורות.

איתן גינזבורג: לא, זה הולך ככה, זה הולך לתפעול.

איתן גינזבורג: סליחה, נתחיל מזה, א', יש כסף של האכיפה עצמה, הוצאות האכיפה.

איתן גינזבורג: חלק מהכסף גם חוזר למשרד התחבורה, צריך לזכור.

איתן גינזבורג: משרד התחבורה, איפה אתם?

איתן גינזבורג: חלק מהכסף חוזר אליכם גם, תזכרו.

יסמין פרידמן: איזה כסף חוזר אליהם?

איתן גינזבורג: כי כשאני תופס רכב שנסע על נת"צ ואני רוצה עכשיו לזהות מי בעל הרכב אני צריך לשלוח שאילתה למשרד התחבורה, היא עולה לא מעט כסף, אדוני, לא מעט כסף.

איתן גינזבורג: אנחנו יודעים את זה מעולם החניה.

איתן גינזבורג: כל דוח חניה הולך למשרד התחבורה כדי לבדוק מי בעל מספר הרישוי, אמת?

לימור מגן תלם: אמת.

איתן גינזבורג: כן, התשובה היא כן.

רן שדמי: זה הולך אלינו?

איתן גינזבורג: ברור, ברור.

איתן גינזבורג: משרד התחבורה גובה כסף על זה, אנחנו משלמים למשרד התחבורה.

איתן גינזבורג: לא יודע מה משרד האוצר עושה לכם בכסף הזה, אבל זה דניאל בכוונה לא מקשיב.

איתן גינזבורג: לא, אני צוחק, זו הייתה אנקדוטה, אבל הכסף הולך אליכם.

איתן גינזבורג: הייתי שמח, אגב, אם הרשויות המקומיות היו פטורות מתשלום לשאילתות על רישוי כי זה סתם מכביד על העבודה וזה מייצר בירוקרטיה ורגולציה ודוחה שליחת דוחות וכו', אלא אם כן הן מייצרות אצלן מאגר מידע של כלי רכב, מה שלא בטוח רצוי לכם, אבל לעתים זה מה שקורה.

איתן גינזבורג: אבל, יסמין, אני חוזר אלייך.

איתן גינזבורג: מדובר על תפעול, תחזוקת תחבורה ציבורית, תשתיות, תשתיות זה דבר נרחב, של תחבורה ציבורית, שבילי אופניים.

יסמין פרידמן: תשתיות לא יכול להיות גם במפרים?

איתן גינזבורג: לא, בתחבורה ציבורית?

יסמין פרידמן: רק בתחבורה ציבורית?

איתן גינזבורג: כן.

איתן גינזבורג: שבילי אופניים, הוצאות שנועדו להפחתת שימוש ברכב פרטי, שזה, כמו שאמרנו, הסעות, עידוד תחבורה שיתופית, שעכשיו יש בדיון מקביל את היכולת לעשות, איך זה נקרא?

איתן גינזבורג: קו שירות מותאם אישי, וליצור תחבורה ציבורית או מוניות שירות בתוך הרשות המקומית.

יסמין פרידמן: הבנתי שזה לא כזה הולך.

איתן גינזבורג: לא, כי עדיין אין סמכות, רק עכשיו אנחנו מחוקקים את זה.

איתן גינזבורג: זה עוד לא קיים, זה מתחיל עכשיו.

איתן גינזבורג: זה יתחיל אחרי חוק ההסדרים.

איתן גינזבורג: אז זה מגוון רחב של תחומי.

איתן גינזבורג: החשש הוא, הסיפור של בטיחות בדרכים, את מדברת על קיצוץ תקציבה של הרלב"ד, על זה את מדברת.

איתן גינזבורג: הרלב"ד עוסק במגוון רחב של דברים, הוא לא עוסק בכיכרות, הוא לא עוסק בבמפרים, הוא עוסק בחינוך, הוא עוסק בפעילות הסברתית, הוא עוסק בדברים כאלה.

איתן גינזבורג: את צודקת שעם השנים קוצץ תקציב הרלב"ד, היום הוא עומד על עשרות אלפי שקלים לרשות מקומית, שזה כלום, מה, 50,000 שקל לשנה זה כלום.

יסמין פרידמן: נכון.

איתן גינזבורג: אבל זה עדיין לא קשור לתחבורה ציבורית.

איתן גינזבורג: פה יש כספים שמיועדים לתחבורה ציבורית ואת מבקשת שהכספים האלה יוסטו למטרות אחרות.

יסמין פרידמן: אני לא מבקשת שהם יוסטו, אני מבקשת שתהיה להם אופציה.

יסמין פרידמן: קח לדוגמה את תל אביב, שראינו שתל אביב מכניסה 100 מיליון מאכיפה בנת"צים, שתהיה להם אפשרות להשתמש בזה גם לשיקול דעתם.

יסמין פרידמן: בסופו של יום אתה סומך על ראשי הערים, לשיקול דעתם שאם יש מקומות ליד בתי ספר - - -

איתן גינזבורג: אבל יש להם.

לימור מגן תלם: יש להם את ה-50% השניים.

יסמין פרידמן: יש להם את ה-50% השניים שזה יכול להסתיים בפסטיבל האורות גם.

איתן גינזבורג: בסדר, אבל גם החשש הוא בדיוק אותו דבר.

איתן גינזבורג: בדיוק החשש שאת אומרת, שזה יילך לפסטיבל האורות, החשש הוא שהם ייקחו את ה-50% הצבועים וישתמשו בזה רק לכיכרות ובמפרים ולא ישקיעו בכלל בתחבורה ציבורית כי הם פחות אוהבים להשקיע בתחבורה ציבורית, כי זה לא דבר שהוא בנתיב הקריטי של ה – לא תמיד זה פופולרי אפילו.

איתן גינזבורג: אז אומרים במשרד התחבורה: אנחנו מוותרים על ההכנסה, אנחנו נותנים לכם את הסמכות, נותנים לכם את הכסף, אבל חלק מהכסף תשקיעו בדברים שחשובים לנו, בשאר הכסף תעשו במפרים, תעשו מעקות בטיחות, תעשו שיעורים בנושא בטיחות בדרכים, אתם תחליטו.

איתן גינזבורג: או פסטיבל אורות.

איתן גינזבורג: תחליטו אתם, אתם ראשי העיר, אתם תחליטו, אבל חלק מהכסף לתחבורה ציבורית.

איתן גינזבורג: אבל הרחבנו את זה מאוד, זה כבר לא רק על אוטובוסים שיעברו ברחוב, זה הסעות לתלמידים, הסעות של ילדים עם מוגבלויות, הסעות של קשישים.

איתן גינזבורג: זה הוכנס עכשיו, זה לא היה בחוק המקורי.

איתן גינזבורג: לכן נראה לי שזה איזון סביר.

איתן גינזבורג: נגיד בעולם אידיאלי הייתי אומר תנו 100% שיקול דעת לרשות המקומית, אבל זה לא יקרה ומשרד התחבורה לא ייתן לזה יד, אז אני חושב שיש פה איזה בלנס - - -

לימור מגן תלם: יש פה איזון ויש היגיון נכון שהכספים האלה יילכו למטרה הספציפית הזאת בלי להרחיב אותה מעבר למה שהרחבנו אתמול.

איתן גינזבורג: אני חושב שמשרד האוצר ומשרד התחבורה מעולם לא חשבו שאני ככה אגן עליהם.

דניאל מלצר: יושב בנחת.

איתן גינזבורג: כן, שקט שורר באגף הזה, אני מתחיל להיות מוטרד מהפוזיציה שבה אני נמצא.

איתן גינזבורג: אני רואה פה את יהודה בר אור, אתה רוצה לדבר?

איתן גינזבורג: אנחנו לא שומעים אותך, יהודה, יש לך בעיה.

איתן גינזבורג: אנחנו בינתיים נעבור ללרה פארן, מנכ"לית 15 דקות.

איתן גינזבורג: שלום, גברתי, מה שלומך?

איתן גינזבורג: ברוכה הבאה, בבקשה, 15 שניות תהילה שלך.

לרה פארן: תודה רבה על זכות הדיבור.

לרה פארן: שתי הערות, אחת הערה, אחת שאלה.

לרה פארן: קודם כל אני מבקשת שלא לנגוס בתקציב לפיתוח התחבורה הציבורית, מבחינתנו 50% זה מעט, היינו רוצים שיהיה סכום גדול יותר שיוקצה לתחבורה הציבורית.

לרה פארן: כפי שכבר נאמר, הדרך הטובה ביותר להילחם בבעיה של תאונות הדרכים זה לשפר את התחבורה הציבורית, כל שאר הדברים זה פלסטרים, ולכן פיתוח התחבורה הציבורית זו המלחמה בתאונות הדרכים.

לרה פארן: אז אנחנו מאוד מבקשים לעגן גם את ה-50% הללו ואפילו לחשוב על לתת נתח גדול יותר לפיתוח התחבורה הציבורית.

לרה פארן: זו הערה אחת.

לרה פארן: דבר שני זו שאלה לדניאל שאמר בהתחלה, אני לא בטוחה שקלטתי נכון, אם רשות מקומית לא אוכפת אז נותנים לה 180 יום לענות או לא לענות לבקשה של משרד התחבורה לאכוף ואז עוד 18 חודשים עד שמשרד התחבורה אוכף, האם זו לשון החוק?

לרה פארן: 18 חודשים זה המון זמן, אפשר לקצר את הזמן הזה?

דניאל מלצר: לא, האמירה היא שבמידה שרשות מקומית רוצה לקחת על עצמה את האכיפה יהיו לה 18 חודשים להיערך לזה מרגע הפנייה.

לרה פארן: הבנתי.

לרה פארן: זה לא ניתן לה קודם כל ואחר כך אם היא לא עושה את זה אז משרד התחבורה לוקח את זה ממנה?

דניאל מלצר: לא, עוד פעם.

דניאל מלצר: יש פנייה של משרד התחבורה, לרשות המקומית יש 180 יום להשיב.

דניאל מלצר: במידה שהיא בוחרת לקחת על עצמה את האכיפה יש לה 18 חודשים להתחיל את האכיפה, ממועד פניית השר.

לרה פארן: למה 18 חודשים?

לרה פארן: למה צריך כל כך הרבה זמן?

איתן גינזבורג: מכיוון שיש צורך בהיערכות של הרשויות המקומיות.

איתן גינזבורג: החוק הזה ייכנס לתוקף בתחילת השנה הקרובה, נניח, והם צריכים להשקיע לאורך כל השנה הזאת בתשתיות, למשל במצלמות, הדבר הזה כרוך בהוצאת מכרזים, באפיון, זה לוקח זמן.

איתן גינזבורג: החוק כרגע אומר שאם שרת התחבורה בשנת 2023 נוכחה לדעת שאין אכיפה היא יכולה לפנות, אבל איך תהיה אכיפה אם לא גמרו להתארגן?

איתן גינזבורג: ולכן צריך את הזמן הזה.

לרה פארן: הבנתי, תודה רבה על ההבהרה.

איתן גינזבורג: אם אין עוד הערות נרצה להתקדם בהקראות.

איתן גינזבורג: נציגי המשרד, מי המקריא המשרדי?

דניאל מלצר: הלשכה המשפטית שלנו.

איתן גינזבורג: בבקשה.

ורד קירו-זילברמן: רק, בבקשה, לאור התיקונים שאתם מציעים אז נא להקריא את זה בקצב שנוכל לעקוב.

ורד קירו-זילברמן: כשיהיו לי הערות אז אני אעצור אותך.

שי שלף: אין בעיה, אז אני מקריאה את הנוסח שפורסם, שהונח, ואנחנו נדבר על ההסכמות שהגענו, על השינויים.

שי שלף: פרק י' תחבורה – תיקון פקודת התעבורה

איתן גינזבורג: תפעול, פסיק, תחבורה ציבורית.

איתן גינזבורג: סליחה, תפעול, פסיק, תחזוקת התחבורה הציבורית, פסיק - - -

ורד קירו-זילברמן: ותחזוקת התחבורה הציבורית.

איתן גינזבורג: לא, תפעול, פסיק, תחזוקת התחבורה הציבורית.

קריאה: לא תפעול בכלל, תפעול ותחזוקת התחבורה הציבורית.

ורד קירו-זילברמן: התפעול זה רק תפעול באופן כללי.

קריאה: הכוונה היא לתפעול ותחזוקה.

ורד קירו-זילברמן: אז זה תפעול ותחזוקת התחבורה הציבורית.

איתן גינזבורג: אבל יש פה בעיה מכיוון שבדרך כלל רשות מקומית לא מתפעלת תחבורה ציבורית.

ורד קירו-זילברמן: אז המילה הזאת מיותרת.

דניאל מלצר: יש מקרים ש - - -

איתן גינזבורג: זה מקרים מאוד בודדים, אני לא מכיר הרבה רשויות שמפעילות תחבורה ציבורית, אבל ברור שהתפעול מתייחס לכל הנוגע לתחבורה ציבורית ולתשתיות תחבורה ציבורית.

איתן גינזבורג: למשל תפעול המצלמות, אבל כתוב פה תחזוקה, לכן שמתם פסיק, כי תחזוקת התחבורה הציבורית, התחבורה הציבורית זה האוטובוסים, זה לא הכבישים, זה לא התשתיות ולכן כתבתי תפעול.

שירה יהלומי: אז אולי תפעול ותחזוקת התחבורה הציבורית.

איתן גינזבורג: אבל זה מה שכתוב פה עכשיו, גברתי, וזה לא טוב כי הרשות המקומית לא מתפעלת תחבורה ציבורית.

שירה יהלומי: אז להוריד את המילה תפעול.

איתן גינזבורג: למה?

איתן גינזבורג: אתם רשמתם אותה.

דניאל מלצר: יש מספר מקרים כאלה.

ורד קירו-זילברמן: להפעלת הסעה כלשהי זה תפעול של תחבורה.

ורד קירו-זילברמן: אם אתה מפעיל אוטובוס אז אתה בעצם מפעיל תחבורה ציבורית.

איתן גינזבורג: אבל מה לגבי תפעול של כל סוגיית הפיקוח והאכיפה והמצלמות?

איתן גינזבורג: זה תפעול שהוא קשור לתחבורה הציבורית, אבל הוא לא תפעול התחבורה הציבורית, לכן נראה לי שהתפעול, נכון שיעמוד כשלעצמו.

ורד קירו-זילברמן: אולי תפעול הקשור לתחבורה ציבורית.

שירה יהלומי: אבל שיהיה ברור שזה לא רק תפעול.

ורד קירו-זילברמן: לא תפעול שוטף של רשות מקומית.

שירה יהלומי: בדיוק.

איתן גינזבורג: לא מדובר בתפעול העירייה וניקיון, נו באמת.

שירה יהלומי: כשרשום תפעול זה יכול להיות התפעול של בית הספר.

לימור מגן תלם: תפעול הקשור לתחבורה הציבורית, זה יכול לפתור את זה, במקום ו"ו יהיה ה"א.

שירה יהלומי: אם אנחנו אומרים שחלק מהמצלמות זה חלק מהתחבורה הציבורית או תשתית התחבורה הציבורית, אולי, שזה כתוב פה, תשתיות התחבורה הציבוריות.

שירה יהלומי: אז אולי באמת לא צריך את המילה תפעול.

שירה יהלומי: כי יש לך גם תחזוקה וגם תשתיות.

איתן גינזבורג: יש דבר כזה שלעירייה יש תחבורה ציבורית?

דניאל מלצר: יש מקרים כאלה.

דניאל מלצר: עיריית תל אביב מפעילה תחבורה ציבורית, אני יודע שבהרצליה, אני חושב שיש.

איתן גינזבורג: טוב, בואו נגמור את זה אחר כך, נחליט אם יש פה פסיק או ו"ו החיבור או הסרה של המילה 'תפעול'.

איתן גינזבורג: נשים את זה רגע ב'צריך עיון'.

שי שלף: אדוני היושב ראש, אתה קורא מהנוסח המעודכן, זה לא הנוסח שפורסם.

איתן גינזבורג: כן, אבל אני עכשיו קורא את הנוסח שהוועדה מבקשת.

איתן גינזבורג: זו ההקראה שהוועדה מבקשת: (יג3) לטעמי יצטרך לרדת.

שירה יהלומי: (יג3) מופיע בנוסח הכחול והוועדה, אני מבינה, מבקשת להסיר את חובת הפיקוח.

שירה יהלומי: אז הסעיף הזה יימחק.

איתן גינזבורג: עכשיו (יג) שיהפוך ל-(יג3).

ורד קירו-זילברמן: אני רק מבקשת להוסיף כאן 'אינה מבצעת אכיפה של העבירות המפורטות בפרט (1) בתוספת האחת עשרה'.

איתן גינזבורג: מקובל עליהם?

שירה יהלומי: כן.

איתן גינזבורג: לא, זה אנחנו לא מוכנים.

איתן גינזבורג: למה הוא צריך להודיע לשר הפנים?

איתן גינזבורג: לא צריך.

רעות פרקש צימרינג: אנחנו במשרד הפנים, אלה היו הסכמות שלפחות יהיה יידוע של שרת הפנים בעניין הזה.

איתן גינזבורג: למה?

רעות פרקש צימרינג: שהיא תוכל - - -

איתן גינזבורג: לפקח, לדעת.

לימור מגן תלם: יידוע על מה, אדוני היושב ראש?

איתן גינזבורג: יידוע שהרשות המקומית לא רוצה לאכוף תחבורה ציבורית בתחומה.

לימור מגן תלם: הוא צריך להודיע למשרד התחבורה.

איתן גינזבורג: מה הקשר למשרד הפנים?

איתן גינזבורג: לא הבנתי.

איתן גינזבורג: למה שר הפנים צריך לדעת?

איתן גינזבורג: לא הבנתי.

רעות פרקש צימרינג: לא, הרשות לא אוכפת ולכן משרד התחבורה מתחיל לאכוף, אז שרת הפנים מעוניינת לדעת.

איתן גינזבורג: למה?

רעות פרקש צימרינג: אם היא תרצה להתערב, אם היא תרצה לפתוח בדין ודברים עם הרשות שאולי היא תתחיל לאכוף.

איתן גינזבורג: מה?

איתן גינזבורג: לא הבנתי.

איתן גינזבורג: מה הקשר של משרד הפנים בכל הנוגע לאכיפת נת"צים?

רעות פרקש צימרינג: העובדה שלרשויות מקומיות יש סמכות לאכוף נת"צים, אז זה קשור גם למשרד הפנים, לרגולטור.

איתן גינזבורג: תגידי, כשהרשות המקומית מקימה כיכר ובשיח עם משרד התחבורה והיא בשיח עם משרד התחבורה אז היא מיידעת את משרד הפנים?

איתן גינזבורג: אני לא מבין את הלוגיקה, למה צריך לדווח למשרד הפנים שהיא מפסיקה לאכוף, שהיא לא רוצה לאכוף נת"צ?

איתן גינזבורג: אני לא מבין את ההיגיון.

רעות פרקש צימרינג: זה משהו שהמשרד רוצה לדעת.

רעות פרקש צימרינג: סך הכול חובת יידוע.

איתן גינזבורג: משרד התחבורה, זה עניין שלכם, אני לא מבין את ההיגיון פה.

איתן גינזבורג: באמת שאני לא מבין את ההיגיון פה.

רעות פרקש צימרינג: הגענו להסכמה על זה.

איתן גינזבורג: אני רוצה להבין את הרציונל, אותי לימדו שיש משמעות לחוק.

איתן גינזבורג: יש משמעות למה שכתוב בחוק.

איתן גינזבורג: מה המשמעות של הדבר הזה?

איתן גינזבורג: מה היא תעשה עם המידע הזה?

רעות פרקש צימרינג: יכול להיות שברשויות מסוימות אולי היא תרצה לפעול, לעודד את האכיפה.

איתן גינזבורג: זה התפקיד שלה?

איתן גינזבורג: זה התפקיד של שר התחבורה לעודד את האכיפה.

איתן גינזבורג: אילו כלים יש לשר הפנים בכל הנוגע לאכיפה בתחבורה ציבורית ובכלל ברשות המקומית?

רעות פרקש צימרינג: אני חושבת שמדובר פה בסך הכול בחובת יידוע, זה לא איזה חובה אחרת שנותנת מעבר לזה.

איתן גינזבורג: את מכירה את המונח TMI?

רעות פרקש צימרינג: כמובן.

איתן גינזבורג: אז מה תעשו עם זה?

איתן גינזבורג: קיבלתם את המכתב ממשרד התחבורה ותייקתם את זה בקלסר, ועכשיו מה?

איתן גינזבורג: אז עכשיו השרה יודעת שהרשות לא רוצה לאכוף תחבורה ציבורית ועושה את זה משרד התחבורה, איך זה קידם את משרד הפנים בחיים?

איתן גינזבורג: אני לא מצליח להבין.

איתן גינזבורג: הסיפור הוא שזה כאילו חובה חוקית, את מבינה?

איתן גינזבורג: את מחייבת את שר התחבורה להודיע לשר הפנים, מה החובה החוקית פה?

איתן גינזבורג: למה?

איתן גינזבורג: אני לא מבין.

איתן גינזבורג: זה לא משפיע על הרשות המקומית, אבל אני לא מבין.

לימור מגן תלם: לא, זה עוד הכבדה, זה עוד רגולציה מיותרת.

איתן גינזבורג: אני לא מצליח להבין, זה עוד מכתב של שרת התחבורה למשרד הפנים שאין לו מה לעשות עם המידע הזה.

רעות פרקש צימרינג: אני לא חושבת שיידוע זה כל כך הכבדה, זה בסך הכול לשלוח מכתב, זה לא מעכב את ההליך גם.

לימור מגן תלם: זה כן הכבדה וזה מיותר ואין לזה פשוט שום היגיון.

איתן גינזבורג: אני לא חושב שזה צריך להיות מעוגן בחקיקה, הדבר הזה.

רעות פרקש צימרינג: אני אציין בסעיף הזה, יש פה כמה פעמים שמשתמשים במונח 'העבירות' וכמו שמירב אמרה פה, מדובר בעבירה אחת של פרט (1) ולכן יכול להיות שבכלל בהתחלה בסעיף 13 צריך לכתוב להלן – העבירה וכל פעם להשתמש במונח העבירה ולא עבירות.

ורד קירו-זילברמן: כל מה שקשור לנוסח אנחנו כמובן נטייב את הנוסח, יש לנו עוד הרבה עבודת נוסח.

לימור מגן תלם: אגב, זו דרישה שמשרד הפנים בחוזר מנכ"ל יכול בחוזר מנכ"ל אם הוא רוצה לחייב את הרשות, אני לא חושבת שאנחנו צריכים להכניס את זה בחקיקה.

איתן גינזבורג: את מה?

לימור מגן תלם: את העניין של שר הפנים.

לימור מגן תלם: אם משרד הפנים רוצה, הוא יכול בחוזר מנכ"ל לדרוש, אבל אני לא חושבת שבחקיקה צריך לחייב את זה.

איתן גינזבורג: לא, זה שר הפנים מבקש דיווח ממשרד התחבורה, או זה מטיל חובה על שר התחבורה להודיע לשר הפנים שהוא הפעיל את סמכות האכיפה שלו ברשות המקומית.

איתן גינזבורג: יש לי שאלה, אם שר התחבורה שולל מרשות מקומית רשות תמרור הוא צריך לדווח לשר הפנים על זה?

לימור מגן תלם: לא.

איתן גינזבורג: זה נראה לי הרבה יותר חמור, למשל.

איתן גינזבורג: לא?

לימור מגן תלם: כן.

איתן גינזבורג: ויש סמכות לשר התחבורה לשלול את רשות התמרור מרשות מקומית, זה הרבה יותר דרמטי מאשר הידיעה שעכשיו מי שיאכוף את זה הוא שר התחבורה ולא הרשות המקומית.

איתן גינזבורג: אני פשוט לא מצליח להבין.

איתן גינזבורג: אני לא חושב שצריך את זה, אני חושב שרק את הסיפור 'הורה השר כאמור יפרסם הודעה ברשומות על העברת ביצוע האכיפה למשרד התחבורה ובטיחות בדרכים ועל מועד תחילת ביצוע האכיפה כאמור'.

ורד קירו-זילברמן: יש כבר הגדרה, אולי רק תסבירו את התיקון של ההגדרה?

שירה יהלומי: אני בודקת את ההגדרה היום.

איתן גינזבורג: את בודקת ונמשיך בינתיים?

שירה יהלומי: כן.

איתן גינזבורג: פרק שישי, אנחנו עוברים פה לאכיפת עבירות בנתיבי תחבורה ציבורית בידי מפקחים "פרק שישי: אכיפת עבירות בנתיבי תחבורה ציבורית בידי מפקחים מי מסביר?

איתן גינזבורג: עוד לא דנו בזה עדיין.

שירה יהלומי: עוד לא דנו.

שירה יהלומי: למעשה כדי שלמשרד התחבורה תהיה את הסמכות להפעיל מצלמות ובעצם לאכוף את העבירות של נסיעה בנתיב תחבורה ציבורית יש צורך בהקמה של יחידת אכיפה והסמכת משרד התחבורה להתקנת המצלמות ולהסמכת פקחים שיוכלו בעצם להסתכל על הצילומים ולבצע את האכיפה.

איתן גינזבורג: טוב, יש שאלות?

איתן גינזבורג: ברור.

ורד קירו-זילברמן: ברשותך, אדוני, אני עוצרת אותך רגע.

ורד קירו-זילברמן: בפסקה (1) בנוסח המקורי הופיע רק 'הוא לא הורשע', אנחנו מבקשים, בהתאם למודל הסמכת מפקחים לצורך אחידות בחקיקה שיוספו גם המילים 'ולא הוגש נגדו כתב אישום'.

איתן גינזבורג: זה בסדר מבחינת

איתן גינזבורג: כם או שזה מצמצם לכם את האנשים?

ורד קירו-זילברמן: יש להם התנגדות?

איתן גינזבורג: מישהו מתנגד?

שירה יהלומי: לא, אין התנגדות.

איתן גינזבורג: לדעתי צריך להיות כתוב פה 'כפי שהורה השר' כי בכל הפקודה הזאת ובכל החוק הזה מופיע 'השר'.

דניאל מלצר: אין הגדרה של שר, יש לאקונה.

ורד קירו-זילברמן: שוב בדקתי את זה היום, כל פעם שאני מטפלת בפקודה, פעם כתוב 'השר', פעם כתוב 'שר התחבורה', פעם כתוב 'שר התחבורה והבטיחות בדרכים', אז אין עדיין אחידות בעניין הזה.

ורד קירו-זילברמן: אנחנו נחליט אם לכתוב כאן השר או רק שר התחבורה.

איתן גינזבורג: אז הנה סעיף (3) מדבר על זה שהוא עומד בתנאי כשירות נוספים כפי שהורה השר.

ורד קירו-זילברמן: בדרך כלל גם נהוג לפרסם על הסמכת מפקחים באתר המשרד.

ורד קירו-זילברמן: אם אין לכם התנגדות אנחנו נבקש שהסמכת המפקחים גם תפורסם באתר המשרד.

שירה יהלומי: אין התנגדות.

ורד קירו-זילברמן: אם יורשה לי, יש לי עוד שאלה.

ורד קירו-זילברמן: למיטב הבנתי פעילות המפקחים תהיה מתוך משרד התחבורה ולא מתוך השטח ואני שואלת את השאלה הזו לצורך החובה הכללית של מפקחים להזדהות ולענוד תג, גם בדרך כלל מדים ולפחות תג זיהוי לפני שהם פונים לאזרח והשאלה היא איך תתבצע האכיפה בפועל כדי לדעת האם יש צורך להוסיף את אותה הוראה לעניין זיהוי מפקחים.

שירה יהלומי: אין צורך לעשות הוראה כזו, המפקחים יישבו בתוך חדר, הם יצפו במצלמות, הם לא יהיו בשטח.

ורד קירו-זילברמן: לא יהיה שום קשר פיזי בין המפקחים לבין האזרח או המפר לצורך העניין?

לימור מגן תלם: הכול רק באמצעות מצלמות.

איתן גינזבורג: שוטר כן יוכל לעצור, אני מניח.

דניאל מלצר: לשוטר תמיד יש את הסמכות.

איתן גינזבורג: למה עבירות ולא עבירה?

שירה יהלומי: הנוסח בגדול הותאם לנוסח סעיף 27א הקיים שמקנה לרשות המקומית סמכות אכיפה דומה.

ורד קירו-זילברמן: יכול להיות שפה צריך לרשום ביחיד כי יש פה סמכות לעבירה אחת.

שירה יהלומי: אם זה יהיה ביחיד אין לנו התנגדות.

איתן גינזבורג: זה עניין של נוסח.

שירה יהלומי: כפי שכבר אמרתי לצורך הסמכה היה צורך ליצור מנגנון לפיו יוסמכו ויפעלו הפקחים.

שירה יהלומי: אנחנו התאמנו את זה למה שמצוי כיום בפקודת התעבורה יחד עם התאמות מסוימות לאור הערות המחלקה הפלילית של משרד המשפטים להתאמה לימינו אנו.

שירה יהלומי: אם אתם רוצים נוכל להיכנס לשינויים, אבל בגדול לקחנו את המקומות הרלוונטיים מתוך הסעיפים שמדברים על הרשויות המקומיות.

איתן גינזבורג: הערות, חברי הכנסת?

ורד קירו-זילברמן: אין לי עוד הערות בעניין הזה, אני מזכירה שאנחנו צריכים לחזור למונח תפעול.

דניאל מלצר: אז לגבי התפעול, אני חושב שהסיפה שהוספנו היום די מכסה את עניין התפעול ולכן אפשר לוותר על המילה.

לימור מגן תלם: ברשות אדוני היושב ראש, אתה יכול שוב להקריא?

לימור מגן תלם: שנהיה סגורים על זה.

איתן גינזבורג: אני מזכיר שהשימוש הוא אכן ניכוי ההוצאות לצורך האכיפה, כלומר אחרי ששילמו את שכר המפקח ואחרי ששלחו את הדוח עם הבול ואחרי שעשו אס.

איתן גינזבורג: אמ.

איתן גינזבורג: אסים, אחרי כל זה רק בכסף הזה אפשר לעשות שימוש וזה ככה: למטרות תחזוקת התחבורה הציבורית - - -

דניאל מלצר: אפשר עצה?

דניאל מלצר: פשוט לכתוב 'תחזוקת תשתיות תחבורה ציבורית'?

איתן גינזבורג: אבל כתוב 'תשתיות של תחבורה ציבורית' אחר כך.

דניאל מלצר: פשוט להוריד את 'התחבורה הציבורית'.

איתן גינזבורג: אבל אם אתה אומר שיש לך תפעול?

שירה יהלומי: לא, תפעול ותחזוקת תשתיות תחבורה ציבורית.

שירה יהלומי: הוא לא מדבר על התחבורה הציבורית.

איתן גינזבורג: לא, רגע, שנייה, אמרתם הרגע שיש רשויות מקומיות שיש להם תחבורה ציבורית, אז אנחנו רוצים שאם יש תחבורה ציבורית שהם יוכלו לממן את זה גם.

לימור מגן תלם: אני חושבת שמה שצריך לעשות זה פשוט תפעול תחזוקת ותשתיות התחבורה הציבורית.

איתן גינזבורג: אבל זה מתייחס רק לתשתיות.

לימור מגן תלם: לא, גם תפעול, פסיק, תחזוקה ותשתיות התחבורה הציבורית ואז זה הרבה יותר ברור וזה נותן לך הגדרה רחבה שלא מטעה.

דניאל מלצר: יש תחזוקה שהיא של התשתיות.

דניאל מלצר: אני חושבת שאפשר להשאיר את זה, להוריד את 'תפעול' וזהו.

לימור מגן תלם: להוריד לגמרי את המילה 'תפעול'?

דניאל מלצר: כן, כי בסיפה זה מכיל בתוכו.

איתן גינזבורג: בואו נשאיר תפעול ותחזוקת התחבורה הציבורית, כפי שכתבתם, ואז יהיה גם תשתיות תחבורה ציבורית.

איתן גינזבורג: וגם אם זה נוגע רק לרשויות בודדות שיש להם תחבורה ציבורית אז שתהיה להם את האפשרות.

דניאל מלצר: אז הורדנו את הפסיק.

איתן גינזבורג: הורדנו את הפסיק, כן, והוספנו את ו"ו החיבור.

ורד קירו-זילברמן: האמת שהפסיק כאן מחוק אצלנו.

איתן גינזבורג: כן, אני סתם התעקשתי על זה.

איתן גינזבורג: יש עוד הערות?

איתן גינזבורג: אני רוצה בבקשה לתת רשות דיבור למר יהודה בר אור מאיגוד נהגי המוניות.

יהודה בר אור: קודם כל אני שומע שם תחבורה ציבורית ואתם לא מתייחסים לדבר חשוב מאוד שכרגע אנחנו עובדים עליו חזק מאוד, זה התחבורה השיתופית שנהייתה עם המוניות שבו יהיה אפשר להפעיל אפשרות שכל מונית תוכל להסיע ולתת חשבונית לכל אחד בנפרד, להסיע נוסעים, ארבעה אנשים, בהוספה של עד 40% ו-50% בכל נסיעה ואנחנו תחבורה ציבורית משלימה שחבל שלא מתייחסים לעניין הזה.

יהודה בר אור: נהג המונית נמצא ומסיע 450,000 עד 500,000 איש ביום ואנחנו היום יכולים להגדיל את זה אפילו למיליון וחצי נוסעים עם השיטה החדשה שעכשיו אושרה על ידי נסיעה שיתופית במוניות.

יהודה בר אור: כפי שאתם יודעים, אנחנו נתחיל עם זה, אם העיריות וכולם ישקיעו גם בעניין הזה של פרסום העניין ושהתחבורה הציבורית מתחילה לפעול בכל עיר ועיר על ידי המוניות, והיום זה נכנס ב-33% מהמוניות, עד סוף השנה הזאת זה ייכנס בכל 22,000 מוניות, אז נוכל להגדיל את האפשרות של הורדת הגודש בעיר והפעלת המוניות כמשלימים תחבורה ציבורית בעיר.

איתן גינזבורג: יהודה, למוניות מותר לנסוע בנתיב תחבורה ציבורית היום והמצב לא משתנה בחוק.

יהודה בר אור: לא, היום יש מקומות, כמו בנתניה ועוד כמה מקומות, ששם לא נותנים לנו להיכנס.

יהודה בר אור: יש כמה נתיבים שעדיין אומרים שהם לא יהיו למוניות.

יהודה בר אור: הם שכחו שהם הכניסו בחוק וחייבו אותנו להחליף מונית שיכולים לתת אפשרות לנסיעה שיתופית ולהוציא חשבונית לארבעה אנשים, לא כפי שהיה עד כה שרק חשבונית אחת היה לנוסע או לכל הנוסעים.

יהודה בר אור: היום אנחנו עוברים לשיטה החדשה, להוריד את המחירים בעיר או מחוץ לעיר עד 50%, אבל זה יינתן לנו כשאנחנו נוכל להסיע את האנשים בכל מקום ובכל נתיב ולא יפריעו לנו לנסוע בנתיבים מסוימים כפי שמתוכנן כרגע.

איתן גינזבורג: טוב, תודה רבה, אדוני, על הדברים, ניקח אותם בחשבון.

איתן גינזבורג: אופיר כהן, מנהל הרשות לתחבורה בתל אביב.

אופיר כהן: צהריים טובים.

אופיר כהן: אתה רוצה שאני אתייחס לאיזה נושא?

איתן גינזבורג: אתה ביקשת לדבר, זכות הדיבור שלך.

איתן גינזבורג: אם יש נושאים שאתה רוצה לחדד אחרי שהקראנו אנחנו נשמח לשמוע.

אופיר כהן: אני רק אגיד שאני מאוד מברך על הדיון, אני חושב שטוב תעשה המדינה שתסייע לרשויות לקדם נתיבי העדפה בתחבורה ציבורית, זה צו השעה, אנחנו בעיר תל אביב יפו מסדירים גם נתיבי תחבורה ציבורית בפח וצבע, ללא עבודות תשתית כמעט, כמובן המצלמות הן הנדבך המרכזי לוודא שנתיבי התחבורה הציבורית נשארים בלעדיים לתחבורה הציבורית.

אופיר כהן: אני לא מזהה חסם ארגוני ברשויות המקומיות להקים מערך תפעולי של מצלמות, צריך רצון טוב ולהיטות ובהחלט זה מסייע לכל מערך התחבורה הציבורית העירוני.

אופיר כהן: אנחנו בדעה ארגונית שנכון לא לצבוע תקציבים לנושאים מסוימים אלא לתת שיקול דעת מלא לרשויות המקומיות, אבל בהינתן שהממשלה מבקשת לצבוע תקציבים מסוימים אז ההצעה ששמתם על השולחן בהחלט מקובלת עלינו.

איתן גינזבורג: תודה, אדוני.

איתן גינזבורג: יוסי בנישתי, משרד הפנים.

יוסף בנישתי: רציתי רק לחדד.

יוסף בנישתי: שאלת לגבי הרציונל של שרת הפנים ולמה היא צריכה להיות מיודעת, אז באמת בשונה מתמרורים או סוגיות אחרות שאין להן נגיעה תקציבית ההקשר של משרד הפנים הוא רק בהקשר התקציבי לעניין הזה.

יוסף בנישתי: אכן יכול להיות רשויות שיימנעו מביצוע האכיפה, מכל מיני טעמים, למרות האפשרות שהאכיפה יש לה גם תמורות כלכליות מבחינת הרשות המקומית, ובמקביל תהיה אותה רשות נסמכת על שולחן הממשלה בתכנית הבראה או בצורך בסיוע כזה או אחר או תקציבי פיתוח.

יוסף בנישתי: אז הרציונל שלנו הוא מהמקומות האלה, לא כל הרשויות הן רשויות איתנות שרוצות גם לבצע את האכיפה.

יוסף בנישתי: זה היה הרציונל מבחינתנו.

איתן גינזבורג: תודה רבה.

בועז טופורובסקי: אני הבנתי שהיה כאן דיון על הדרישה של מפלגת יש עתיד כולה שחלק מהכסף כתוצאה מהקנסות שיילך לבטיחות בדרכים.

בועז טופורובסקי: אני רוצה להדגיש, כרגע אין מספיק בתקציב ובחוק ההסדרים בשביל להציל את מדינת ישראל ממכת תאונות הדרכים, אני לא רואה שיש כאן איזה שהוא איגום של משאבים ואני לא רואה שיש טיפול.

בועז טופורובסקי: הדבר הזה גורם לכך שבלית ברירה אנחנו נאלצים להשתמש בכל מה שיש לנו בשביל לוודא שכספים יילכו לבטיחות בדרכים.

בועז טופורובסקי: לכן בסעיף (13), שנוסיף לסעיף 27א1: הרשות המקומית תקצה לפחות מחצית מההכנסות שהפיקה מקנסות של עבירה על שימוש – אנחנו דורשים ונעמוד על זה שהכסף יילך גם לבטיחות בדרכים.

בועז טופורובסקי: אם יש שאלות מה זה בטיחות בדרכים, בכיף גם נכניס כאן שזה יהיה בהתייעצות עם הרשות הלאומית לבטיחות בדרכים, אני בטוח שהיא תסכים ואני בטוח שזה יעזור להבין מה עוזר לבטיחות בדרכים ומה לא.

בועז טופורובסקי: אני חוזר ומדגיש את זה כאן ואני מצפה לראות את התיקונים האלה.

בועז טופורובסקי: גם אתמול אני באתי לדיון, היה כאן יושב ראש הוועדה, גם אתה היית, אנחנו הסברנו את זה ואמרנו את זה ואני הבנתי שזה לא היה ברור מספיק, אז באתי לכאן כדי להבהיר את זה.

איתן גינזבורג: משרד התחבורה?

שירה יהלומי: אני חושבת שהבהרנו את הנושא שוב ושוב, למה יש צורך להקצות את זה דווקא לנתיבי תחבורה ציבורית ולא לכל בטיחות בדרכים, שהוא נושא מאוד נרחב וחשוב, אבל לא בהקשר הזה מבחינת הכספים המיועדים.

בועז טופורובסקי: אין בעיה, כנראה מה-50% מהם, שזה 25% מהם נצטרך להסביר בדיוק, לרשום כאן שיילכו לבטיחות בדרכים בהתייעצות עם הרשות הלאומית לבטיחות בדרכים.

בועז טופורובסקי: אני אומר את זה ואני אמשיך להגיד את זה, לא נחה דעתי ולא נחה דעתנו מהטיפול של משרד התחבורה בתקציב הזה בבטיחות בדרכים, אנחנו רואים תאונות על גבי תאונות, התקציב בהרבה מאוד מקומות לא רק שלא עלה, אלא ירד.

בועז טופורובסקי: התקציב של הרלב"ד, בכלל אני לא מדבר עליו, תכנית רב שנתית, בכלל אני לא מדבר עליה, התכנית של 2030 שהבטיחה השרה הקודמת, בכלל אני לא מדבר עליה.

בועז טופורובסקי: אז אם אנחנו לא מקבלים פתרונות, ואנחנו לא מקבלים פתרונות, אנחנו נגרום לזה שיהיו פתרונות.

בועז טופורובסקי: אני מבין שעמדת משרד התחבורה היא שונה מזה, אני אומר לך שעמדתנו כאן שונה מעמדת משרד התחבורה והבאתם את זה לנו להכרעה וככה אנחנו גם נכריע, כל עוד זה תלוי בי, אני גם חבר בוועדה בין השאר.

איתן גינזבורג: טוב, עד כאן משימתנו ליום זה.

איתן גינזבורג: מחר יום חדש.

איתן גינזבורג: אני מניח שבפעם הבאה יהיה פה יושב ראש הוועדה וינהל את העסק ונלך לכיוון הסתייגויות והצבעות.

איתן גינזבורג: אני מודה לכל העוסקים במלאכה על הדיון הפורה, על שיתוף הפעולה, על ההבנות, על אי ההבנות וחוסר ההסכמות, הכול נעשה ברוח טובה.

איתן גינזבורג: תודה לכל המשתתפים, תודה למשתתפים פה באולם, תודה למשתתפים בזום, תודה לצוות הוועדה, תודה למחלקת הפרוטוקולים, לזום, לערוץ הכנסת.

איתן גינזבורג: ישיבה זו נעולה.